Tehtaankadulta on tullut paljon viestejä huolestuneilta vanhemmilta lasten koulutien turvallisuudesta. Valitetaan, että autoilijat ajavat ylinopeutta eivätkä piittaa tuon taivaallista suojatiesäännöistä. Laitan vastaukseni tähän kaikille.

Minusta on erittäin valitettavaa, että kaupungit eivät ole saaneet nopeuksien valvontaan samanlaista rikemaksuoikeutta kuin on pysäköinnissä. Jos maksu olisi pieni – pysäköintivirhemaksun luokkaa, se voitaisiin osoittaa ajoneuvon haltijalle aivan samoin perustein kuin pysäköintivirhemaksukin. Olisi aika helppo sovellus nykytekniikalle ottaa kiinni kaikki hurjastelijat.

Tehtaankadulla voisi hyvin laskea nopeusrajoituksen 30 km/h (ellei se sitä jo ole?) paitsi liikenneturvallisuuden myös melun vuoksi. Sehän on kivetty ja siis meluisa katu. Nopeusrajoituksen noudattamiseen pitäisi motivoida fyysisin estein, jotka kaventavat katua paikoittain.

Suojatien edestä se vii metriä, johon ei saa pysähtyä, voisi liittää jalkakäytävään jalkakäytävää leventäen. Silloin autoilijat näkisivät suojatietä ylittävät. Autoiltahan tämä tila ei ole pois, koska eihän siihen rehellinen autoilija pysähdy.

Suojatiesääntöä ei Suomessa kunnioiteta, koska sitä ei valvota ja koska siitä ei rangaista. Autoilun sivistysmaissa suojatiesäännön rikkomisesta rangaistaan samanlaisella asteikolla kuin meillä rattijuoppoudesta – onhan se myös yhtä vaarallista. Kortti menee pois automaattisesti. Tämä vaatii valtakunnallisia toimia.